Klart flertall for navneendring i Makedonia – men lavt oppmøte
I henhold til makedonsk lov må minst 50 prosent av landets stemmeberettigede delta for at resultatet av en folkeavstemning skal være bindende. Siste offisielle telling viser ifølge NTB at oppmøtet var på 43 prosent. Det er et nederlag for landets statsminister Zoran Zaev, som har et klart ønske om at Makedonia skal bli Nord-Makedonia og dermed kunne bli med i EU og NATO. På en pressekonferanse etter at valglokalene stengte, la Zaev imidlertid heller vekt på det tilsynelatende klare ja-flertallet. – Jeg tror et klart flertall av dem som stemte, har valgt den europeiske veien for Makedonia. Jeg vil fortsette å kjempe for forandring. Jeg vil fortsette å lede landet framover mot NATO og EU-medlemskap, sier han. – Viljen til dem som har stemt, må bli til politisk handling i nasjonalforsamlingen, sier Zaev, som truer med å be om nyvalg i Makedonia dersom nasjonalforsamlingen avviser navneavtalen med Hellas.Mens Zaev feiret ja-flertallet, feiret nei-siden det lave oppmøtet foran parlamentsbygningen i Skopje. De hadde oppfordret til boikott av folkeavstemningen og føler seg trygge på at resultatet blir kjent ugyldig. Ettersom deltakelsen ble så lav at folkeavstemningen ikke er bindende, må Zaev overtale den makedonske nasjonalforsamlingen til å vedta grunnlovsendringene som trengs for å endre Makedonias navn. Der mangler han ennå sju stemmer for et flertall. Blant dem som er imot navneskiftet, er president Gjorge Ivanov og den høyreorienterte opposisjonen.EU ber motstandere av valget om å respektere resultatet. – Jeg forventer at alle politiske ledere på tvers av politiske partier respekterer valgresultatet, sier EU-kommissær Johannes Hahn. NATO-sjef Jens Stoltenberg sier at navneendringen er en «historisk mulighet» for Makedonia. – Jeg oppfordrer alle politiske ledere og partier til å engasjere seg for å gripe denne historiske muligheten. NATOs dør er åpen, skriver han på Twitter.Hellas har blokkert Makedonia helt siden uavhengigheten fra Jugoslavia i 1991 og beskyldt landet for å ville stjele en del av den greske historien og kanskje til og med Hellas' nordligste provins, som også heter Makedonia. Mens den makedonske nei-siden er imot at «Nord» legges til landets navn, er flere grekere imot at «Makedonia»-delen beholdes. Samtidig som valglokalene stengte, gjennomførte nasjonalister i Hellas en ny protest mot navnebyttet i byen Thessaloniki, skriver Dagens Nyheter. Lederen for høyrepartiet Uavhengige grekere (ANEL) sier han er glad for den lave deltakelsen i Makedonia. – Da jeg sa at folkeavstemningen ville feile, ble jeg kritisert. Nå har 68 prosent av Makedonia erklært navneavtalen ugyldig, skriver han på Twitter.
90 prosent stemte for at Makedonia skal endre navn til Nord-Makedonia, viser foreløpige resultater. Men oppmøtet i folkeavstemningen var langt under 50 prosent.